Politiet har hele dagen været meget synlige i og omkring Bangsgade i Nykøbing lørdag. Efter et knivstik blev et stort efterforskningsarbejde sat i gang, og lørdag eftermiddag kunne man så anholde to mænd fra lokalområdet på henholdsvis 30 og 24 år. Det oplyser Midt- og Vestjyllands Politi til TV Midtvest . I løbet af dagen var der udover efterforskningen på Bangsgade også kortvarigt afspærret ved havnen. Begge områder er åbne og farbare igen. I forbindelse med efterforskningen har politiet taget en hvid Audi med fra adressen. De vil dog endnu ikke sige noget om bilens betydning eller motivet i sagen. Midt- og Vestjyllands Politi oplyser også lørdag eftermiddag, at ofret er en 25-årig mand, der ligesom tidligere på dagen fortsat er i alvorlig, men dog stabil tilstand. Ofret blev tidligere på dagen fløjet til Aalborg Universitetshospital, hvor han fortsat befinder sig. De to anholdte bliver i morgen søndag fremstillet i grundlovsforhør med krav om varetægtsfængsling.

Opsummering:
Midt- og Vestjyllands Politi har lørdag eftermiddag anholdt to lokale mænd for knivstikkeriet i Nykøbing.